Fyrir þessa rannsókn útilokuðum við þá sem voru á lyfjum sem hafa áhrif á kalkbúskap . PTH var að meðaltali um 40% lægra með nýju PTH cap aðferðinni . Báðar aðferðir sýndu svipaða fylgni við þyngdarstuðul ( r = 0,16 - 0,24 , P < 0,05 ) bæði meðal kvenna og karla . Ályktanir : Talsverður munur virðist vera á mæliaðferðunum í hópi heilbrigðra einstaklinga . Líklegt er að það sé aukning niðurbrotsefna PTH sem skýri aukið PTH með hækkandi aldri og versnandi nýrnastarfsemi . Sú hækkun sem sést fylgja aukningu í BMI ( Body Mass Index , þyngdarstuðull ) er þó sennilega vegna aukningar á virka forminu , PTH ( 1 - 84 ) . Kalkkirtlahormón ( parathyroid hormone , PTH ) er 84 amínósýru peptíð sem framleitt er í kalkkirtlunum og leikur stórt hlutverk í stjórnun á kalk - og beinefnaskiptum líkamans . Beint og óbeint eykur það styrk jónaðs kalsíums í utanfrumuvökvanum og örvar myndun 1,25 - ( OH ) 2 - vítamín D í nýrum . Seytun og framleiðslu PTH er hins vegar stjórnað af kalsíum og 1,25 - ( OH ) 2 - vítamín D með neikvæðri afturvirkni ( 1 ) . Virkt form PTH í blóði er 1 - 84 peptíðið , PTH ( 1 - 84 ) , með helmingunartíma um tvær mínútur . Niðurbrotsefni af mismunandi lengd verða annaðhvort til vegna niðurbrots á virka forminu inni í kalkkirtlunum eða úti í vefjum líkamans og er eitt formið PTH ( 7 - 84 ) . Deilt hefur verið um hvort hin ýmsu niðurbrotsefni PTH hafi einhverja líffræðilega virkni ( 2 - 8 ) . Nýlegar rannsóknir á rottum benda til að PTH ( 7 - 84 ) hamli eða mótvirki PTH ( 1 - 84 ) ( 9 , 10 ) þó enn sé óljóst með hvaða hætti og hvort það sé einnig í mönnum ( 11 ) . Niðurbrotsefnin síast út í gauklum nýrna og eru brotin niður í amínósýrur í píplunum . Skert nýrnastarfsemi getur því haft áhrif á uppsöfnun þessara brota ( 12 - 14 ) . Ýmsar rannsóknir hafa sýnt fram á hækkun PTH með aldri og versnandi nýrnastarfsemi ( 15 ) en hins vegar hefur ekki verið kannað hvort það er virka formið sem eykst eða ekki . Einnig höfum við og aðrir sýnt fram á jákvæða fylgni PTH við þyngd ( 15 , 16 ) . Fyrir 1988 voru mælingar á PTH mjög ónákvæmar . Auk þess að mæla PTH ( 1 - 84 ) mældu þær líka mjög mikinn hluta niðurbrotsefna þess . Um það leyti komu fram nýjar ónæmisfræðilegar aðferðir sem notast við tvö mismunandi mótefni ( 17 - 20 ) . Annað binst karboxýlenda PTH ásamt epitópum í miðhlutanum og hitt binst amínóendanum . Dæmi um bindistaði einnar hefðbundinnar mæliaðferðar er svæði sem svarar til amínósýra 55 - 64 og annað sem svarar til amínósýra 26 - 32 . Þessar aðferðir voru taldar greina eingöngu PTH ( 1 - 84 ) og kallaðar heildar-PTH ( intact PTH ) aðferðir . Nú hefur hins vegar verið sýnt fram á að þessar mæliaðferðir greina líklega ýmis stærri umbrotsefni PTH , að öllum líkindum mest PTH ( 7 - 84 ) ( 9 , 13 , 14 , 21 ) . Mismunandi heildar-PTH mælingaraðferðir virðast einnig greina mismikið af niðurbrotsefnum PTH ( 1 - 84 ) ( 13 ) . Ný aðferð hefur nú komið fram sem er talin mæla aðeins PTH ( 1 - 84 ) og nefnd virkt-PTH ( whole PTH ) . Notuð eru tvö mótefni eins og áður , annað binst svæði 39 - 84 og hitt svæði 1 - 4 ( 14 , 22 ) . Tilgangur þessarar rannsóknar var að bera saman eina hefðbundna aðferð sem mælir heildar-PTH og nýja aðferð sem mælir virkt-PTH . Athugað var hvort þessar tvær mæliaðferðir væru sambærilegar með tilliti til aldurs , fituhlutfalls og nýrnastarfsemi . Um var að ræða þversniðsrannsókn . Rannsóknarhópurinn var valinn með slembiúrtaki úr íbúaskrá Reykjavíkur og nágrannasveitarfélaganna úr fyrirfram ákveðnum aldurshópum sem hlupu á fimm ára millibili , sá elsti fæddur 1916 og sá yngsti fæddur 1961 , samtals tíu hópar . Stefnt var að því að hver hópur innihéldi að minnsta kosti 50 einstaklinga af hvoru kyni . Gert var ráð fyrir um 70% mætingu og að ákveðinn fjölda yrði að útiloka vegna sjúkdóma og lyfjatöku . Úr hverjum aldurshópi voru því boðaðar 144 konur og 96 karlar , samtals 2400 einstaklingar , sem kallað yrði í á 24 mánaða tímabili frá og með febrúar 2001 . Allir einstaklingarnir svöruðu spurningalistum um heilsufar og lyfjanotkun , tekin var blóðprufa , þeir skiluðu þvagprufu og fóru í beinþéttnimælingu . Einnig voru hæð og þyngd skráð . Rannsóknin var samþykkt af Vísindasiðanefnd og Persónuvernd . Fyrir núverandi rannsókn voru notuð gögn frá fyrstu 12 mánuðunum og útilokaðir þeir einstaklingar sem haldnir voru alvarlegum sjúkdómum eða voru á lyfjum sem hafa áhrif á kalkbúskap , svo sem þíazíðum , bisfosfónötum , kvenhormónum eða barksterum . Blóðrannsóknir Öll blóðsýni voru tekin milli klukkan 08:00 og 10:00 til að forðast dægursveiflu og voru einstaklingarnir allir fastandi . Blóðsýnin voru skilin innan klukkustundar og fryst við -80 °C fram að mælingu . PTH var mælt í plasma með tveimur mismunandi aðferðum . Annars vegar með heildar-PTH mælingu , PTH elecsys ( Roche Diagnostics Corporation , USA , viðmiðunarmörk 10 - 65 pg / ml , mælibreytileiki [ % CV ] 4 - 7% ) , sem er ElectroChemiLuminescence ImmunoAssay ( ECLIA ) . Hins vegar var notuð ný virkt-PTH aðferð , PTH cap ( Scantibodies Laboratory , Inc. , USA , viðmiðunarmörk 7 - 39 pg / ml , mælibreytileiki [ % CV ] 4 - 7% ) , sem er ImmunuoRadioMetric Assay ( IRMA ) . 25 - ( OH ) - vítamín D var mælt með RadioImmuno Assay ( RIA , DiaSorin , USA ) sem mælir bæði vítamín D 2 ( ergocalciferól ) og vítamín D 3 ( cholecalciferól ) . Cystatín C ( mælikvarði á nýrnastarfsemi ) var mælt með gruggmælingu ( Dako , Danmörk ) . Heildarmagn kalsíum , fosfór og kreatínín , alkalískir fosfatasar og magnesíum voru mæld í sermi með þurrkemíu aðferðum ( Vitros-Autoanalyser ) . Jónað kalsíum var mælt með radiometric aðferð ( Ortho-Clinical Diagnostics , USA ) . Úrvinnsla gagna og tölfræði Þyngdarstuðull ( BMI ) var reiknaður út frá hæð og þyngd ( kg / m 2 ) . Fylgni milli PTH mælinganna var könnuð með Pearsons fylgnistuðli . Samræmið milli þeirra var mælt með Kappa tölfræði ( k > 0,75 = mjög gott samræmi , 0,4 k 0,75 = gott samræmi , k < 0,4 = ekki mikið samræmi ) og miðað var við efri viðmiðunarmörk aðferðanna . Spearmans fylgnistuðull var notaður til að kanna fylgni PTH mælinganna við þær breytur sem ekki voru normaldreifðar en Pearsons fylgnistuðull var notaður þar sem um normaldreifðar breytur var að ræða . Litið var á konur og karla sérstaklega . Við skoðun á tengslum við aldur var hópnum skipt niður í fimm aldursflokka . Við framkvæmdum einnig stigbætta línulega fjölþátta aðhvarfsgreiningu til að kanna tengsl PTH mælinga við aðrar breytur eftir að hafa umbreytt PTH með náttúrulegum lógaritma til að ná fram normaldreifingu . Við settum 0,05 marktæknimörk fyrir inngöngu í módel og 0,10 fyrir útilokun . Sjálfstæðar breytur sem við könnuðum voru BMI , aldur , 25 - ( OH ) - vítamín D , Cystatín C og jónað kalsíum Við útreikninga á öllu öðru en fylgni og samræmi milli aðferðanna tveggja var þeim einstaklingum sem greindust með kalkvakaóhóf ( 1° hyperparathyroidism ) sleppt þar sem eðlilegt samband kalsíums , D-vítamíns og PTH er truflað hjá þeim einstaklingum . Kalkvakaóhóf var skilgreint sem PTH gildi ofan viðmiðunarmarka PTH elecsys og heildar kalsíum yfir 2,60 eða jónað kalsíum yfir 1,33 . Niðurstöður eru skráðar sem meðaltal ± staðalfrávik nema annað sé tekið fram . Við útreikninga var notast við SPSS 11,0 tölfræðiforrit . Fyrstu 12 mánuði rannsóknartímans voru 1200 einstaklingar valdir í úrtak rannsóknarinnar . 1096 fengu boð um þátttöku þar sem útlendingar , burtfluttir og látnir voru ekki teknir með . Af þeim komu 746 , 492 konur og 254 karlar til skoðunar sem er 68% . Fyrir okkar úrvinnslu útilokuðum við 290 manns vegna lyfjanotkunar eða sjúkdóma . Eftir stóðu 456 einstaklingar , 247 konur og 209 karlar . Skiptingu í aldurshópa má sjá í töflu I. Meðaltal PTH elecsys mælingarinnar var 43,9 ± 22,2 pg / ml hjá konum og 38,4 ± 15,3 pg / ml hjá körlum . Meðaltal PTH cap mælingarinnar var 25,6 ± 12,2 pg / ml hjá konum og 23,0 ± 9,6 pg / ml hjá körlum . PTH cap mældist í flestum tilfellum lægra en PTH elecsys . Þó mældust 19 einstaklingar með hærra PTH cap en PTH elecsys , 5 konur og 14 karlar . Meðaltal og staðalfrávik annarra þátta má sjá í töflu II . Fylgni milli PTH elecsys og PTH cap reyndist vera 0,787 ( P < 0,001 ) fyrir konur og 0,690 ( P < 0,001 ) fyrir karla ( mynd 1 ) . Meðal kvenna lentu 18 ofan viðmiðunarmarka framleiðenda við báðar mæliaðferðir . 14 ofan viðmiðunarmarka eingöngu hjá PTH elecsys og 15 eingöngu hjá PTH cap ( tafla III ) . Meðal karla lentu þrír ofan viðmiðunarmarka á báðum prófum , sjö eingöngu hjá PTH elecsys og sex eingöngu hjá PTH cap ( tafla IV ) . Kappa samræmið var 0,486 ( P < 0,001 ) hjá konum og 0,283 ( P < 0,001 ) hjá körlum . Af öllum hópnum reyndust þrjár konur hafa kalkvakaóhóf . Tvær mældust hafa hækkun á PTH á báðum prófum en ein mældist aðeins með hækkun á PTH elecsys . PTH eftir aldri og BMI PTH elecsys hækkaði með auknum aldri hjá báðum kynjum . Hækkunin frá yngsta hópnum , 40 - 45 ára , til þess elsta , 80 - 85 ára , var um 28% ( P < 0,05 ) hjá konum og um 36% ( p < 0,01 ) hjá körlum en ekki reyndist marktæk aukning á PTH cap ( mynd 2 ) . PTH elecsys sýndi jákvæða fylgni við aldur bæði meðal kvenna 0,16 ( P < 0,05 ) og karla 0,21 ( P < 0,01 ) . PTH cap sýndi hins vegar ekki tölfræðilega marktæka fylgni við aldur . Bæði PTH elecsys og PTH cap sýndu tölfræðilega marktæka hækkun með auknu BMI . Fylgni PTH elecsys við BMI var 0,20 ( P < 0,01 ) hjá konum og 0,16 ( P < 0,05 ) hjá körlum . Fylgni PTH cap við BMI var 0,20 ( P < 0,01 ) hjá konum og 0,24 ( P < 0,01 ) hjá körlum ( mynd 3 ) . Fylgni við aðrar breytur Fylgni við aðrar breytur sést í töflu V. PTH elecsys sýndi fylgni við Cystatín C bæði hjá konum 0,20 ( P < 0,01 ) og körlum 0,18 ( P < 0,05 ) . PTH cap sýndi hins vegar ekki tölfræðilega marktæka fylgni við Cystatín C . Hvorug aðferðin sýndi tölfræðilega marktæka fylgni við kreatínín . Báðar aðferðir sýndu neikvæða fylgni við 25 - ( OH ) - vítamín D og reyndist fylgnin hjá konum vera -0,19 ( P < 0,01 ) fyrir PTH elecsys og -0,17 ( P < 0,01 ) fyrir PTH cap og hjá körlum reyndist hún vera -0,18 ( P < 0,05 ) fyrir PTH elecsys og -0,15 ( P < 0,05 ) fyrir PTH cap . Fyrir PTH cap sýndi BMI sjálfstæða fylgni bæði fyrir konur ( b = 0,019 , P = 0,005 ) og karla ( b = 0,020 , P = 0,015 ) . 25 - ( OH ) - vítamín D sýndi einnig sjálfstæða fylgni hjá konum ( b = 0,003 , P = 0,04 ) . Fyrir PTH elecsys sýndi aftur á móti Cystatín C ( b = 0,40 , P = 0,001 ) , BMI ( b = 0,015 , P = 0,018 ) og 25 - ( OH ) - vítamín D ( b = 0,004 , P = 0,018 ) sjálfstæða fylgni meðal kvenna og aldur ( b = 0,008 , P = 0,001 ) og 25 - ( OH ) - vítamín D ( b = 0,004 , P = 0,005 ) meðal karla . Í þessari rannsókn skoðuðum við fylgni og samræmi tveggja mismunandi PTH mæliaðferða í hópi heilbrigðra einstaklinga og könnuðum hvort tengsl þeirra við aðra þætti væri sambærileg . Niðurstöðurnar sýndu að talsverður munur var á þessum aðferðum . PTH elecsys var að jafnaði hærra en PTH cap . Fylgni aðferðanna var þó góð en ef til vill minni en búast hefði mátt við þar sem þær eiga að mæla það sama . Jafnframt var nokkurt misræmi í því hvaða einstaklingar mælast ofan viðmiðunarmarka . PTH elecsys hafði fylgni við aldur , nýrnastarfsemi og fituhlutfall en ekki fannst marktæk fylgni PTH cap við aldur og nýrnastarfsemi . Fylgni PTH cap við BMI var hins vegar svipuð og fyrir PTH elecsys . Þessi rannsókn er ein sú fyrsta til að bera þessar rannsóknaraðferðir saman í heilbrigðu þýði á breiðu aldursbili . Aðrar rannsóknir hafa flestar tekið til sjúklinga til dæmis með lokastigsnýrnabilun ( 23 , 24 ) sem ekki hafa bein - og kalkefnaskipti sambærileg við það sem gerist í heilbrigðu þýði . Meðaltöl mæliaðferðanna voru talsvert mismunandi og bendir það til að þær mæli ekki það sama . Minni fylgni en búist var við og takmarkað samræmi styðja þetta . Sterklega kemur til greina að PTH elecsys mæli niðurbrotsefni til viðbótar við hið virka form . Þetta hefur áður sést hjá sjúklingum með lokastigsnýrnabilun ( 13 , 14 , 21 ) . Rökrétt væri í því sambandi að álykta að PTH elecsys mælingin væri alltaf hærri eða jöfn PTH cap . Sú var langoftast reyndin en þó ekki alltaf . Ástæður fyrir þessu eru óljósar en mælibreytileiki getur líklega skýrt það í mörgum tilvikanna þar sem báðar aferðirnar hafa mælibreytileika ( % CV ) upp á 4 - 7% . Önnur skýring gæti verið að magn PTH sé ekki ákvarðað á sambærilegan hátt hjá aðferðunum . Áður hefur verið lýst hækkun á PTH með aldri mælt með hefðbundnum heildar-PTH aðferðum ( 15 , 25 , 26 ) . Það er því mjög athyglisvert að PTH cap hækkar ekki marktækt með aldri og bendir það til að það sé mestmegnis styrkur stórra niðurbrotsefna PTH sem eykst . Þekkt eru tengsl aldurs við versnandi nýrnastarfsemi og gæti það útskýrt hækkun á heildarPTH því aðrar rannsóknir hafa sýnt aukinn styrk niðurbrotsefna PTH við versnandi nýrnastarfsemi . Það að PTH elecsys en ekki PTH cap sýndi marktæka fylgni við Cystatín C rennir frekari stoðum undir þann grun . Stigbætta fjölþátta aðhvarfsgreiningin sýndi ennfremur að Cystatín C hjá konum og aldur hjá körlum hafa sjálfstæða fylgni við PTH elecsys en ekki PTH cap . Eins og við var að búast var talsverð innbyrðis fylgni milli aldurs og Cystatín C og ef annað var í módelinu varð fylgni hinnar breytunnar ómarktæk . Sennilega á því versnandi nýrnastarfsemi hlut í þeirri aldursbundnu hækkun sem sést fyrir PTH elecsys . Önnur leið til að rannsaka þetta samband nánar væri að skoða blóðgildi PTH í hópi fólks á ákveðnum aldri skipt í undirhópa eftir gaukulsíunarhraða . Líklegt verður að teljast að stór niðurbrotsefni PTH trufli PTH elecsys mælinguna og sennilega er PTH ( 7 - 84 ) eitt aðal brotið ( 13 , 21 ) . Ýmislegt bendir til að þessi niðurbrotsefni hafi líffræðilega virkni því fundist hefur viðtaki fyrir þau í nýrum og beinum ( 10 ) . Sumar rannsóknir hafa sýnt að PTH ( 7 - 84 ) hamli virkni PTH ( 1 - 84 ) ( 9 , 27 ) og gæti það að einhverju leyti útskýrt minnkað næmi markvefja fyrir áhrifum PTH í endastigs nýrnabilun . Þá hefur komið í ljós að hlutfallið milli PTH ( 1 - 84 ) og niðurbrotsefna þess , líklega aðallega PTH ( 7 - 84 ) , ráði mestu um heildaráhrif á beinefnaskipti hjá nýrnasjúklingum en ekki PTH ( 1 - 84 ) eitt og sér ( 24 ) þó aðrar rannsóknir hafi ekki staðfest það ( 11 ) . Þörf er á frekari rannsóknum til að kanna þetta samband . Þó hækkun á blóðstyrk heildar-PTH með aldri og versnandi nýrnastarfsemi tengist niðurbrotsefnum PTH virðist aukinn styrkur PTH með hækkandi BMI tengjast PTH ( 1 - 84 ) sjálfu þar sem hækkunin kom fram bæði hjá PTH elecsys og PTH cap . Nokkrar fyrri rannsóknir hafa bent á þetta samband PTH og líkamsþyngdar ( 15 , 16 ) en lítið verið ritað um mögulegt orsakasamband . Samband BMI við beinþéttni hefur þó verið athugað og eykst beinþéttni við aukinn þyngdarstuðul ( 28 ) . Það má kannski telja rökrétt í ljósi þess að aukinn styrk þarf til að bera aukinn þunga . Það hefur hins vegar komið í ljós að þetta á við um fleiri bein en þau sem sjá um burðinn ( 28 ) . Hugsanlega er því beinefnaskiptum að einhverju leyti öðruvísi háttað hjá feitum en grönnum . Þetta samband þarf að kanna mun betur með frekari rannsóknum . Fylgni PTH við alkalíska fosfatasa og 25 - ( OH ) - D vítamín var svipuð milli aðferða ( 29 , 30 ) . Forvitnilegt var að ekki fundust tölfræðilega marktæk tengsl við jónað kalsíum þar sem styrkur jónaðs kalsíum stjórnar seytun PTH . Þessar niðurstöður eru ekki í fullu samræmi við niðurstöður annarra rannsókna og þarf að kanna betur með fjölþáttagreiningu þegar heildarrannsókninni er lokið ( 31 , 32 ) . Athygli vakti að fram kom munur milli kynja í sambandi PTH við ýmsa þætti . Heildarkalsíum hefur til dæmis neikvæða fylgni við PTH hjá körlum en enga fylgni við PTH hjá konum . Fosfór sýndi neikvæða fylgni við PTH mælt bæði með PTH elecsys og PTH cap hjá konum en enga fylgni hjá körlum . Því virðist vera nokkur munur á beinefnaskiptum milli kynja og vekur upp þá spurningu hvort stjórnun á framleiðslu PTH sé með einhverjum hætti öðruvísi hjá konum en körlum . Ekki væri órökrétt að ætla það þar sem beinþéttni og beinefnaskipti er mismunandi milli kynja . Nánari rannsókna er þörf til að kanna þetta . Rannsókn okkar er meðal þeirra fyrstu sem ber saman hefðbundna og nýja aðferð til mælinga á PTH og er hér um nokkuð stóra rannsókn að ræða . Annar kostur er að rannsóknarhópurinn kemur úr mjög einsleitu þýði sem minnkar líkur á skekkjum vegna líffræðilegs misræmis í þýðinu . Þá voru einstaklingarnir á mjög breiðu aldursbili sem er augljós kostur þar sem beinbúskapur breytist mjög með aldri . Útilokun einstaklinga á lyfjum og með sjúkdóma gerir okkur einnig kleift að komast hjá þáttum sem trufla eðlileg PTH efnaskipti og gætu skekkt niðurstöður . Helstu takmarkanir rannsóknarinnar voru í fyrsta lagi að um þversniðsrannsókn var að ræða . Ekki er víst að sömu niðurstöður hefðu fengist ef sömu einstaklingunum hefði verið fylgt eftir í 40 ár . Einnig verður mæling á árstíðasveiflum ekki eins góð þar sem best hefði verið að mæla sömu einstaklingana endurtekið yfir árið . Þannig hefðum við náð að minnka áhrif breytileika milli einstaklinga . Annað sem er vandamál með allar þýðisrannsóknir ( cohort study ) er að ekki er alveg víst að rannsóknarhópurinn sé dæmigerður fyrir þýðið . Þar sem 68% boðaðra mættu er ekki hægt að fullyrða um hvort útkoman hefði verið önnur ef fleiri hefðu mætt . 68% er þó þokkaleg þátttaka í svo stórri rannsókn . Munur er á milli PTH elecsys og PTH cap mæliaðferðanna sem líklega má rekja til stórra niðurbrotsefna PTH . Sú hækkun sem verður á heildar-PTH með aldri gæti skýrst að miklu leyti vegna versnandi nýrnastarfsemi og virðist að mestu vera til komin vegna aukningar á stórum niðurbrotsefnum PTH sem trufla hefðbundnar mæliaðferðir . Aukið fituhlutfall virðist á hinn bóginn tengjast PTH ( 1 - 84 ) beint en ekki niðurbrotsefnum þess . Í ljósi þessara niðurstaðna kæmi til álita að breyta viðmiðunargildum heildar-PTH aðferðanna , aldursstaðla þessar aðferðir eða miða niðurstöðurnar að einhverju leyti við nýrnastarfsemi . Að auki gefur þessi mikla fylgni PTH við fituhlutfall ástæðu til að ætla að leiðrétta þurfi PTH gildi fyrir líkamsþyngd . Sérstakar þakkir fyrir veitta aðstoð fá þær Díana Óskarsdóttir fyrir allar beinþéttnimælingarnar , Edda Halldórsdóttir fyrir blóðrannsóknirnar og Guðrún Kristinsdóttir fyrir yfirumsjón og skipulagningu . Einnig vilja höfundar þakka Styrktarsjóði St. Jósefsspítala Landakoti fyrir styrk til rannsóknarinnar og Roche Diagnostics Corporation og Scantibodies Laboratory Inc. fyrir efniskostnað .